Eerste Baaitjie-verdagte gou in visier, hoor hof | Netwerk24
Deur Charné Kemp 06 November 2018 20:42
Met 'n bietjie geluk, min slaap en baie speurvernuf het 'n speurder 'n dag ná die opspraakwekkende moord op Johannes Baaitjie, DA-raadslid van Daniëlskuil, die visier stewig op sy eerste verdagte gehad.
Lt.kol. Dolf Lourens in die getuiebank in die hooggeregshof in Kimberley. Foto: Charné Kemp
Dié getuienis is Maandag in die hooggeregshof in Kimberley aangehoor.
Lt.kol. Dolf Lourens, ondersoekbeampte, het in die moordverhoor van Zonizelo Magawu, gewese ANC-takvoorsitter, Richard Hasane, Tshame Frank Baxane, Thompson Mncedisi Mphondomisa en Matthews Legodu getuig.
Hulle word van die moord op Baaitjie en sy vennoot, Shuping Nouse, asook ontvoering en die onwettige besit van vuurwapens en ammunisie aangekla.
Baaitjie se lyk is met 'n skietwond in sy kop op 18 Augustus 2016 langs die pad naby Postmasburg gekry. Die gewonde Nouse is dae later op 23 Augustus aan sy beserings dood.
Johannes Baaitjie Foto: Argief
Lourens se eerste leidraad was 'n selfoonboodskap van die vermeende moordenaar aan Baaitjie. Baaitjie, 'n boukontrakteur, is 'n plaveiselkontrak aangebied indien hy ene Jonathan op 17 Augustus om 18:00 in Postmasburg sou ontmoet.
Lourens het op 18 Augustus met behulp van 'n lasbrief inligting van die selfoondiensverskaffer oor die versender se selfoonnommer gekry. Die selfoonnommer is in 'n Nokia N70-handstuk gebruik. Twee ander selfoonnommers, waarvan een aan Magawu behoort het, is ook in dié foon gebruik.
Per toeval was die 082-selfoonnommer reeds op Lourens se selfoon vir 'n onverwante ondersoek geberg. Hy het Magawu se profielfoto van sy WhatsApp-profiel afgelaai.
Lourens het daardie nag na Daniëlskuil teruggekeer om na Magawu te soek, maar hy was nie tuis nie. Sy vriendin het gesê hy is by Legodu.
Lourens is na Legodu se huis waar dié aan hom gesê het hy het op 17 Augustus met Magawu op die 082-nommer gepraat. Dit was insiggewend vir Lourens.
Lourens en sy span het ná dagbreek op 'n 9 mm-projektiel afgekom waar Baaitjie se lyk gelê het.
Magawu, wat intussen by die polisiekantoor opgedaag het, is in hegtenis geneem.
Hy wou aan Lourens verduidelik waar hy op die dag van die voorval was. Hy het glo baie alkohol saam met vriende gedrink en nog drank ná 17:00 gaan koop. Hy is later huis toe.
Hy het sy selfone verloor. Hy was onseker of sy Samsung-foon die dag van die moord of die vorige Vrydag of Saterdag weggeraak het, maar het besluit dit het op 5 Augustus weggeraak. Hy het dit by die plaaslike selfoonwinkel aangemeld.
Sy plaasvervanger Mobicell-selfoon het die Maandag voor die moord ook weggeraak.
Magawu, wat Afrikaans magtig is, het ingestem om die waarskuwingsverklaring op 'n Afrikaanse vorm af te lê indien die onderhoud in Engels gevoer word.